Puerto Prinsesa

Puerto Prinsesa () – miestas vakarų Filipinuose, Mimaropos regione; didžiausias Palavano salos miestas ir Palavano provincijos sostinė. Svarbus jūrų uostas prie Sulu jūros, įsikūręs prie gerai apsaugoto Hondos užutėkio. Yra oro uostas, Antonijaus Batistos karinė oro bazė. Praeina pagrindinis Palavano salos kelias. Per Puerto Prinsesos uostą išvežama kopra, mediena, galvijai, rotangas. Išplėtota žvejyba. Apylinkėse apdirbama mediena, yra vienintelis Filipinuose cinoberio telkinys (gaminamas gyvsidabris, chromitas – Tagburoso kvartale).

Yra Palavano mokytojų kolegija (nuo 1972 m.), Palavano nacionalinė žemės ūkio kolegija (nuo 1910 m., piečiau esančiame Arbolane). Yra Švč. Nekaltojo Prasidėjimo katalikų katedra. 80 km į šiaurę nuo miesto, vakariniame Palavano krante yra Puerto Prinsesos požeminės upės nacionalinis parkas.

Mieste plačiausiai vartojama kujononų kalba, taip pat tagalų kalba, hilgainonų kalba, visajų kalbos, anglų kalba.

 Istorija 
Gyvenvietė pradžioje vadinta Kuju (Cuyo) ir ispanų laikais buvo nuteistųjų kolonija. XIX a. pab. suklestėjo kaip svarbus uostas.

Japonų okupacijos laikotarpiu įvykdytos Palavano žudynės – japonai nužudė 139 sąjungininkų karo belaisvius. Filipinų nepriklausomybės laikais į miestą atsikėlė daug gyventojų iš Lusono ir Visajų.

 Šaltiniai 

Kategorija:Filipinų miestai